次韵寄李六弟濟南郡城橋亭之詩
作者：黄庭堅
朝代：宋

paragraphs: 客心如頭垢，日欲撩千篦。
聞人說江南，喜氣吐晴霓。
伏枕夢歸路，子規吟翠微。
濟南似江南，舊見今不疑。
洗心欲成游，王事相奪移。
駑馬戀棧豆，豈能辭縶縲。
本無封侯骨，見事又重遲。
徒能多著酒，大腹如鴟夷。
惟思一漁舟，載網橫渺瀰。
矯貢歷下亭，朱闌轉清溪。
春風吹桃李，三月自成蹊。
翠葉張日幄，紅英鋪地衣。
此中有佳興，不醉定自非。
況當郡政成，野繭麥兩岐。
與民同觀游，永夜不闔扉。
女牆上金樞，天如青琉璃。
想子果下歸，馬飽生芻嘶。